Vrou aangekeer wat risien-brief na Withuis stuurDie Amerikaanse vlag hang halfstok voor die Withuis in Washington. Die vlag hang tans halfstok ter nagedagtenis aan Ruth Bader Ginsburg wat vandeesweek oorlede is (19 September 2020) (Foto: AP Photo/Patrick Semansky, File) ŉ Vrou, wat daarvan verdink word dat sy ŉ koevert met risien-gif aan die Withuis gestuur het, is op die New York-Kanada-grens aangekeer, het drie wetstoepassers Sondag aan die Associated Press bevestig. Die brief is onderskep voor dit die Withuis bereik het. Die vrou is deur doeane- en grensposbeskermingsbeamptes in hegtenis geneem by die Peace Bridge-grenspos naby Buffalo. Sy sal na verwagting tereg staan op federale aanklagte. Haar naam is nog nie bekendgemaak nie. Die brief is vermoedelik uit Kanada gestuur, het die koninklike Kanadese berede polisie gesê. Dit is by ŉ staatsinstansie onderskep wat alle pos aan die Withuis en pres. Donald Trump monitor. ŉ Voorlopige ondersoek het bevestig dat die koevert positief getoets het vir risien. Die beamptes is nie gemagtig om die voortgesette ondersoek publiek te bespreek nie en het op voorwaarde van anonimiteit met die AP gesels. Daar was verskeie vorige gevalle waar Amerikaanse beamptes geteiken is met risien wat deur die pos aangestuur word. ŉ Vloot-veteraan is in 2018 in hegtenis geneem en het skuld beken dat hy koeverte aan Trump en lede van sy administrasie gestuur het wat risien bevat het. Die briewe is onderskep en niemand is beseer nie. ŉ Man van Mississippi is in 2014 tot 25 jaar tronkstraf gevonnis nadat hy briewe, wat met risien bedek was, aan pres. Barack Obama en ander beamptes gestuur het.